તમારાથી ઊંચી સત્તા ધરાવતી વ્યક્તિને વચ્ચે લાવો. ઘણી વાર સેલ્સપર્સન આવી ટેક્નિકનો ઉપયોગ કરતા હોય છે. દાખલા તરીકે ફ્લૅટની કિંમત ૧૩ લાખ રૂપિયા જણાવવામાં આવે અને તમે એના ૧૧ લાખ રૂપિયા કહો તો સેલ્સપર્સન કહેશે કે હું મારા મૅનેજરને પૂછી આવું, જો તે હા પાડશે તો હું તમને એ ૧૨ લાખ રૂપિયામાં આપીશ. થોડી વાર પછી મૅનેજર આવશે અને કહેશે કે ઓકે, તમે ૧૨ લાખ રૂપિયામાં ખરીદવા માગો છો. આવા સમયે મોટા ભાગના લોકો એવું વિચારે કે મૅનેજરે એક લાખ રૂપિયા ઘટાડ્યા. છતાં લોકો એવું નથી વિચારતા કે તેમણે કહેલી રકમ કરતાં આ રકમ હજી પણ એક લાખ રૂપિયા વધુ છે. તમારે મૅનેજરને એમ કહેવું જોઈએ કે ૧૨ લાખ રૂપિયા તો સેલ્સપર્સન કહે છે, મારી પ્રાઇસ તો ૧૧ લાખ રૂપિયા છે. તમારાથી ઉપરની સત્તા લાવવાની ટૅક્ટિક તમે ખરીદી કરતી વખતે પણ વાપરી શકો છો. સેલ્સપર્સન તમને ઑફર કરે ત્યારે તમે કહી શકો કે હું મારી પત્ની કે મારા પેરન્ટ્સને એ બતાવવા માગું છું. બતાવ્યા પછી તમે સેલ્સપર્સનને કહી શકો કે જગ્યા મને પસંદ છે, પરંતુ કિંમત ઓછી ન થાય તો મારી પત્ની (કે મારા પેરન્ટ્સ) સહમતી નહીં આપે. ત્યાર પછી તમારા કોઈ આર્કિટેક્ટ મિત્ર એ મંજૂર કરે કે બૅન્કલોન મંજૂર કરે એવી શરત પર ડીલને છોડી દો.